PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/030	Bratislava: 23. 4. 2008 

	Protimonopolný úrad Slovenskej republiky, odbor koncentrácií v správnom konaní číslo 0022/OK/2008 začatom dňa 20. 3. 2008 na základe oznámenia koncentrácie podnikateľmi AAE Ahaus-Alstätter Eisenbahn Cargo AG so sídlom Neuhofstrasse 4, 6340 Baar, Švajčiarsko a Ing. Aladár Štefunko bytom Gejzu Dusíka 2 917 00 Trnava, zastúpenými JUDr. Alenou Černejovou, advokátkou Advokátskej kancelárie ČERNEJOVÁ & HRBEK, Kýčerského 7, 811 05 Bratislava, vo veci koncentrácie podnikateľov AAE Ahaus-Alstätter Eisenbahn Cargo AG so sídlom Neuhofstrasse 4, 6340 Baar Švajčiarsko a Ing Aladár Štefunko bytom Gejzu Dusíka 2 917 00 Trnava

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b)  zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v nadobudnutí spoločnej kontroly nad podnikom iného podnikateľa, ktorá vznikla na základe Zmluvy o zlúčení medzi spoločnosťami AXBENET, s.r.o. a AAE Slovensko, s.r.o. zo dňa 14. 3. 2008, uzatvorenej medzi spoločnosťami AXBENET, s.r.o. so sídlom Kapitulská 6, 917 00 Trnava a AAE Slovensko, s.r.o. so sídlom Karadžičova 8/A, 821 08 Bratislava, spísanej vo forme notárskej zápisnice N 54/2008, Nz 1145/2008, NCRls 10925/2008  z a s t a v u j e, pretože dôvod na konanie nebol daný..  

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 20. 3. 2008 doručené listom zaevidovaným pod číslom 1143/2008 oznámenie koncentrácie, v ktorom podnikatelia AAE Ahaus-Alstätter Eisenbahn Cargo AG so sídlom Neuhofstrasse 4, 6340 Baar, Švajčiarsko (ďalej len „AAE Ahaus-Alstätter Eisenbahn Cargo AG“) a Ing. Aladár Štefunko bytom Gejzu Dusíka 2 917 00 Trnava (ďalej len „Ing. Aladár Štefunko“), zastúpení JUDr. Alenou Černejovou, advokátkou Advokátskej kancelárie ČERNEJOVÁ & HRBEK, Kýčerského 7, 811 05 Bratislava (ďalej len „právny zástupca“), oznamujú koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla  na základe Zmluvy o zlúčení medzi spoločnosťami AXBENET, s.r.o. a AAE Slovensko, s.r.o. zo dňa 14. 3. 2008, uzatvorenej medzi spoločnosťami AXBENET, s.r.o. so sídlom Kapitulská 6, 917 00 Trnava (ďalej len „AXBENET, s.r.o. a AAE Slovensko, s.r.o. so sídlom Karadžičova 8/A, 821 08 Bratislava (ďalej len „AAE Slovensko, s.r.o.“) (ďalej len „Zmluva o zlúčení“), majúcu formu nadobudnutia spoločnej kontroly nad existujúcim podnikom iného podnikateľa. 
Transakcia je založená na zlúčení spoločností AAE Slovensko, s.r.o. a AXBENET, s.r.o., na základe ktorého spoločnosť AAE Slovensko, s.r.o. zanikne bez likvidácie zlúčením so spoločnosťou AXBENET, s.r.o., ktorá bude nástupníckou spoločnosťou. Spoločníkmi nástupníckej spoločnosti AXBENET, s.r.o. sa stanú spoločnosť AAE Ahaus-Alstätter Eisenbahn Cargo AG (materská spoločnosť spoločnosti AAE Slovensko, s.r.o.) a Ing. Aladár Štefunko (predtým jediný spoločník spoločnosti AXBENET, s.r.o.), pričom každý z nich bude vlastniť 50 % obchodný podiel v nástupníckej spoločnosti AXBENET, s.r.o. 

	Na základe predmetného oznámenia začalo dňa 20. 3. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AAE Ahaus-Alstätter Eisenbahn Cargo AG a Ing. Aladár Štefunko, o čom úrad listom č. 1225/PMÚ SR/2008 zo dňa 31. 3.  2008 prostredníctvom právneho zástupcu informoval jej oznamovateľov. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 31. 3. 2008 prostredníctvom právneho zástupcu vyzval oznamovateľov koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované chýbajúce podklady podľa § 10 ods. 12 zákona a vyhlášky boli úradu doručené dňa 7. 4. 2008 listom zaevidovaným pod č. 1376/2008, čím sa oznámenie koncentrácie stalo úplným, na základe čoho dňa 8. 4. 2008 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľom koncentrácie prostredníctvom právneho zástupcu oznámená listom úradu č. 1411PMÚ SR/2008 zo dňa 9. 4. 2008.
 
	Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 20. 3. 2008.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z predložených podkladov a informácií úrad zistil nasledujúce skutočnosti.

■ Spoločnosť AAE Ahaus-Alstätter Eisenbahn Cargo AG existuje ako akciová spoločnosť podľa zákonov Švajčiarska, s obligačným právom a so sídlom vo Švajčiarsku. V Obchodnom registri Kantonu Zug bola zaregistrovaná dňa 6. 12. 1991 pod číslom CH-170.3.017.112-4. Väčšinovým akcionárom kontrolujúcim spoločnosť AAE Ahaus-Alstätter Eisenbahn Cargo AG je švajčiarska spoločnosť AAE Holding AG, založená pánom Andreasom Georgom za účelom držania účastí v jednotlivých spoločnostiach skupiny AAE. Inú činnosť AAE Holding AG nevyvíja.
	Spoločnosť AAE Ahaus-Alstätter Eisenbahn Cargo AG je európska železničná spoločnosť špecializujúca sa na podnikanie s nákladnými vagónmi. Od roku 1999 uskutočňuje v tejto oblasti určité podnikateľské aktivity aj na území Slovenskej republiky, prostredníctvom svojej 100 % dcérskej spoločnosti 
▪  AAE Slovensko, s.r.o. so sídlom Karadžičova 8/A, 821 08 Bratislava (ďalej len „AAE Slovensko, s.r.o.“), ktorá bola zapísaná do Obchodného registra Okresného súdu Bratislava I Oddiel: Sro, Vložka číslo: 20702/B dňa 1. 12. 1999 a zaoberá sa nákupom, renováciou, nájmom a predajom použitých nákladných vagónov. Spoločnosť AAE Slovensko, s.r.o. nevlastní žiadne podiely v iných spoločnostiach a nekontroluje žiadnych ďalších podnikateľov.

Na základe uvedených skutočností úrad dospel k záveru, že spoločnosť AAE Ahaus-Alstätter Eisenbahn Cargo AG  je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Ing. Aladár Štefunko je fyzická osoba, ktorá priamo alebo nepriamo vlastní obchodné podiely v nasledujúcich spoločnostiach v ktorých má výlučnú alebo spoločnú kontrolu: AXBENET, s.r.o., ZAVAX, s.r.o. a ZX BENET s.r.o.

▪  AXBENET, s.r.o. bola založená zakladateľskou listinou dňa 13. 9. 1994 vo forme notárskej zápisnice č. NZ 114/94, N 115/94 v súlade s ustanovením Obchodného zákonníka č. 513/1991 Zb. v znení neskorších zmien a doplnkov. Následne dna 25. 10. 1994 bola zapísaná do Obchodného registra Okresného súdu Trnava Oddiel: Sro, Vložka číslo: 675/T. Jediným spoločníkom spoločnosti je fyzická osoba Ing. Aladár Štefunko. Spoločnosť AXBENET, s.r.o. súčasne od 12. mesiaca 2007 kontroluje  spoločnosť SLOV-VAGON, a. s.
	Rozhodujúcim predmetom činnosti spoločnosti AXBENET, s.r.o. je kúpa, predaj, nájom a iné poskytovanie použitých štandardných nákladných vagónov normálneho rozchodu a zabezpečenie revízií a opráv takýchto vagónov. V rovnakej oblasti podnikajú aj jej dve organizačné zložky – jedna v Českej republike a jedna v Poľsku.

▪  ZAVAX, s.r.o. bola do Obchodného registra Okresného súdu Trnava Oddiel: Sro, Vložka číslo: 15388/T dňa 15. 10. 2004. Majoritným vlastníkom obchodného podielu spoločnosti (jednak priamo a jednak nepriamo prostredníctvom spoločnosti AXBENET, s.r.o.) je Ing. Aladár Štefunko.
	Podľa výpisu z obchodného registra predmet podnikania spoločnosti ZAVAX, s.r.o. je značne široký, avšak neprekrýva sa s rozhodujúcim predmetom činnosti spoločnosti AXBENET, s.r.o.

▪  ZX-BENET s.r.o. bola zapísaná do Obchodného registra Okresného súdu Trnava Oddiel: Sro, Vložka číslo: 2415/T dňa 20. 11. 2006 a je spoločne kontrolovaná Ing. Aladárom Štefunkom a pánom Martinom Pormannom.
	Spoločnosť vlastní menší počet štandardných vagónových jednotiek, ktoré prenajíma spoločnosti AXBENET, s.r.o. a spoločnosti SLOV-VAGON, a. s.
	Okrem toho spoločnosť ZX-BENET s.r.o. podniká aj na českom trhu prostredníctvom svojej dcérskej spoločnosti ZX-BENET CZ s.r.o., ktorá sa venuje prenájmu štandardných železničných vagónov, predovšetkým vagónov prenajatých od spoločnosti AXBENET, s.r.o.

		Okrem už uvedených spoločností Ing. Aladár Štefunko kontroluje aj spoločnosť RENTAX s.r.o. zaoberajúcu sa ubytovacími službami bez poskytovania pohostinských činností, prenájmom nehnuteľností spojených s poskytovaním iných než základných služieb spojených s prenájmom a prenájmom motorových vozidiel, ktorá však bola do obchodného registra Okresného súdu Trnava Oddiel: Sro, Vložka číslo: 21261/T zapísaná až dňa 11. 3. 2008.

		Na základe uvedených skutočností úrad dospel k záveru, že Ing. Aladár Štefunko je fyzická osoba, ktorej konanie súvisí s hospodárskou súťažou a teda je podnikateľom podľa § 3 ods. 2 zákona, pričom zákon sa na neho vzťahuje podľa § 2 ods. 1 písm. a) zákona.

Forma koncentrácie

	Ako už bolo uvedené vyššie, dňa 14. 3. 2008 bola uzatvorená Zmluva o zlúčení, na základe ktorej dôjde k zlúčeniu spoločností AAE Slovensko, s.r.o. a AXBENET, s.r.o., pričom spoločnosť AAE Slovensko, s.r.o. zanikne bez likvidácie a nástupníckou spoločnosťou bude spoločnosť AXBENET, s.r.o. Zmluva o zlúčení obsahuje ako prílohu návrh spoločenskej zmluvy AXBENET, s.r.o., ktorá nadobudne účinnosť dňom zápisu zlúčenia do obchodného registra. V zmysle tejto spoločenskej zmluvy budú spoločníkmi spoločnosti AXBENET, s.r.o. po jej zlúčení s AAE Slovensko, s.r.o. spoločnosť AAE Ahaus-Alstätter Eisenbahn Cargo AG  a Ing. Aladár Štefunko, každý s 50 % obchodným podielom v spoločnosti AXBENET, s.r.o.
	
	Záležitosti spoločnosti AXBENET, s.r.o. po zlúčení so spoločnosťou AAE Slovensko, s.r.o. budú spravované, riadené a kontrolované valným zhromaždením a konateľom. Valné zhromaždenie, ako najvyšší orgán spoločnosti pozostávajúci z oboch spoločníkov (t. j. AAE Ahaus-Alstätter Eisenbahn Cargo AG a Ing. Aladár Štefunko), bude určovať všeobecný rozvoj podnikania spoločnosti a jeho kontrolu. Konateľ, ako štatutárny orgán spoločnosti, bude zabezpečovať riadne vedenie zákonom predpísanej evidencie a účtovníctva, zoznamu spoločníkov a nbude vykonávať zamestnávateľské práva a povinnosti. Jediným konateľom bude Ing. Aladár Štefunko.

	Valné zhromaždenie bude uznášania schopné len ak sú prítomní všetci spoločníci (t. j. AAE Ahaus-Alstätter Eisenbahn Cargo AG a Ing. Aladár Štefunko). Valné zhromaždenie bude rozhodovať o všetkých záležitostiach súhlasom všetkých spoločníkov. Každý spoločník mí jeden hlas na každé 1 % svojho obchodného podielu. Keďže obaja spoločníci majú rovnaký 50 % obchodný podiel, každý spoločník bude pri hlasovaní disponovať počtom 50 hlasov.   

	Z uvedeného vyplýva, že predmetnou transakciou dôjde k zmene kontroly, a to z výlučnej kontroly podnikateľa Ing. Aladára Štefunka na spoločnú kontrolu podnikateľov AAE Ahaus-Alstätter Eisenbahn Cargo AG a Ing. Aladára Štefunka nad podnikom AXBENET, s.r.o.

Na základe uvedeného úrad dospel k záveru, že uzatvorením Zmluvy o zlúčení došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú podnikatelia AAE Ahaus-Alstätter Eisenbahn Cargo AG a Ing. Aladár Štefunko. Uvedení podnikatelia v danom prípade sú súčasne aj účastníkmi koncentrácie.

Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Pri posúdení úrad vychádzal z podkladov predložených k oznámeniu koncentrácie ako aj z podkladov a informácií doručených v rámci doplnenia predmetného oznámenia listom zaevidovaným dňa 7. 4. 2008 pod číslom 1376/2008. Uvedeným listom a k nemu priloženými podkladmi, boli pôvodné údaje o obratoch (predložených v oznámení koncentrácie) účastníka koncentrácie Ing. Aladára Štefunka, resp. spoločnosti AXBENET, s.r.o. očistené o predaje nakúpených ojazdených vagónov, ktoré po zabezpečení ich opravy boli následne predané na spätný lízing. Súčasne boli doplnené aj chýbajúce obraty ďalších spoločností kontrolovaných Ing. Aladárom Štefunkom ZX-BENET s.r.o. a ZAVAX, s.r.o. Na základe uvedených podkladov a informácií úrad zistil nasledujúce skutočnosti.  

	Spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. za rok 2007) značne prevyšuje zákonom stanovenú hranicu 1 200 000 000  Sk, avšak výška obratu dosiahnutého v Slovenskej republike v tomto období ani u jedného z účastníkov posudzovanej koncentrácie nedosiahla zákonom stanovených 360 000 000 Sk.

Nakoľko účastník konania údaje o obratoch označil ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

	Na základe uvedených skutočností úrad dospel k záveru, že predmetná koncentrácia nepodlieha kontrole úradu podľa § 10 ods. 1 zákona.

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Alena Černejová
Advokátska kancelária
ČERNEJOVÁ & HRBEK
Kýčerského 7
811 05 Bratislava